**Åbenbaringen på Sinaj** (2. mosebog, 19)

**v1**   I den tredje måned efter at israelitterne var draget ud af Egypten, netop den dag kom de til Sinajs ørken. **v2**  De brød op fra Refidim og kom ind i Sinajs ørken og slog lejr i ørkenen. Dér slog Israel lejr over for bjerget,**v3**  og Moses gik op til Gud. Herren råbte til ham fra bjerget og sagde: »Dette skal du sige til Jakobs hus og forkynde for israelitterne: **v4**  I har selv set, hvad jeg gjorde mod Egypten, og hvordan jeg bar jer på ørnevinger og bragte jer herhen til mig. **v5**  Hvis I adlyder mig og holder min pagt, skal I være min ejendom, ene af alle folkene, for hele jorden tilhører mig. **v6**  I skal være et kongerige af præster og et helligt folk for mig. Dette er, hvad du skal sige til israelitterne.« **v7**  Moses kom tilbage og kaldte folkets ældste til sig og forelagde dem alt det, Herren havde befalet ham,**v8**  og folket svarede alle som én: »Alt, hvad Herren befaler, vil vi gøre.« Moses bragte folkets svar til Herren.

**v9**  Herren sagde til Moses: »Jeg vil komme til dig i en tæt sky, for at folket kan høre mig tale med dig og for al fremtid stole på dig.« Moses fortalte Herren, hvad folket havde sagt, **v10**  og Herren sagde til Moses: »Gå ned til folket; du skal hellige dem i dag og i morgen, og de skal vaske deres klæder. **v11**  De skal holde sig rede til i overmorgen, for i overmorgen vil Herren i hele folkets påsyn stige ned på Sinajs bjerg. **v12**  Du skal spærre af for folket hele vejen rundt og sige til dem, at de skal vogte sig for at gå op på bjerget eller blot røre ved foden af det. Den, der rører ved bjerget, skal lide døden; **v13**  men ingen hånd må røre ham; han skal stenes eller skydes. Hvad enten det drejer sig om et dyr eller et menneske, må det ikke leve. Når vædderhornets lange tone lyder, må man gå op på bjerget.«

**v14**  Så kom Moses ned fra bjerget til folket; han helligede folket, og de vaskede deres klæder. **v15**  Og han sagde til dem: »Hold jer rede til i overmorgen; hold jer fra kvinder!«

**v16**  Da det blev morgen den tredje dag, kom der lyn og torden; en tung sky lagde sig over bjerget, og der lød kraftig klang af horn, så hele folket i lejren skælvede af rædsel. **v17**  Men Moses førte folket ud af lejren, hen imod Gud, og de stillede sig op ved foden af bjerget. **v18**  Hele Sinajs bjerg var hyllet i røg, fordi Herren var steget ned på det i ild, og røgen steg til vejrs som røgen fra en smelteovn. Hele bjerget skælvede af stor rædsel,**v19**  og hornklangen blev kraftigere og kraftigere. Moses talte, og Gud svarede ham, så det kunne høres. **v20**  Herren steg ned på Sinajs bjerg, på toppen af bjerget; han kaldte Moses op på toppen af bjerget, og Moses gik derop. **v21**  Herren sagde til Moses: »Gå ned og advar folket mod at trænge sig frem til Herren for at se ham, for så vil mange af dem miste livet.**v22**  Selv præsterne, der må træde frem for Herren, skal hellige sig, for at Herren ikke skal bryde løs mod dem.« **v23**  Moses svarede Herren: »Folket kan ikke komme op på Sinajs bjerg, for du har jo selv advaret os og sagt, at vi skulle afspærre bjerget og hellige det.« **v24**  Men Herren sagde til ham: »Gå nu ned, og kom så herop sammen med Aron! Præsterne og folket må ikke trænge sig frem for at komme op til Herren, for så bryder han løs mod dem.« **v25**  Så gik Moses ned til folket og sagde det til dem.

**Fokusspørgsmål:**

1. Hvilken gudsforståelse (teologi) kommer til udtryk i teksten?
2. Som en del af analysen, find da eksempler på lektionens nøglebegreber i teksten:

|  |  |
| --- | --- |
| **Ontologisk differens** | *Værensmæssig* forskel. Fx at to aktører (nogen der gør noget) er grundlæggende forskellige. Fx guden og mennesket. |
| **Patriak** | Stamfader (fx Abraham, Isak, Jakob osv.) |
| **Profet** | Betegnelsen anvendes om personer, der ved et personligt kald og på baggrund af åbenbaringer fra en guddom påtager sig at udbrede det åbenbarede budskab til andre mennesker |
| **Ren/uren** | Til daglig vil vi ikke sige, at man bliver ren af at vaske sig med hverken sand eller blod. Den religiøse forståelse af at være ren er en anden og mere symbolsk forståelse. Men den kan godt komme til udtryk i meget konkrete regler om, hvad man skal undgå at være i kontakt med på hvilke tidspunkter. Det urene er særligt problematisk i forbindelse med mødet med det guddommelige |
| **Hellig/profan** | Opdeling mellem hellige og almindelige ting |
| **Monoteisme** | Troen på én gud (og dermed afvisning af andre) |
| **Axis mundi** | verdens midte/akse. Et konkret og centralt sted, der symboliserer forbindelse mellem det hellige og profane, og hvor det hellige viser sig, |
| **Numinøs** | På én gang farlig og fascinerende (dragende) |

1. Hvordan forholder denne *gammel testamentelige* teologi (gudsforståelse) sig til den gud man møder i Ny Testamente (dvs. den gud I kender fra historierne om Jesus)?
2. En *pagt* er en aftale/overenskomst/kontrakt. Hvad siger det om guden (som er almægtigt og som angiveligt har skabt verden ud af intet) at der er overhovedet

skal indgås en aftale mellem Jahve og israelliterne?
Særligt når Abraham allerede har indgået en pagt med Jahve: 1Mos 17:

”v1  Da Abram [Abraham] var nioghalvfems år, viste Herren sig for ham og sagde til ham: »Jeg er Gud den Almægtige! Du skal vandre for mit ansigt og være udadlelig. v2 Jeg vil stifte en pagt mellem dig og mig, og jeg vil gøre dig uhyre talrig.« v3  Abram kastede sig ned, og Gud talte til ham: v4  »Jeg indgår en pagt med dig, og du skal blive fader til en mængde folkeslag”

## De ti bud (2. mosebog 20)[Hør dem her fortolket af Blæs Bukki og Tue Track (M@lk de Koijn)](https://sonichits.com/video/Bl%C3%A6s_Bukki_%26_Tue_Track/De_10_Bud):

**v1**  Gud talte alle disse ord: **v2**  »Jeg er Herren din Gud, som førte dig ud af Egypten, af trællehuset.

**v3**  Du må ikke have andre guder end mig.

**v4**  Du må ikke lave dig noget gudebillede i form af noget som helst oppe i himlen eller nede på jorden eller i vandet under jorden. **v5**  Du må ikke tilbede dem og dyrke dem, for jeg, Herren din Gud, er en lidenskabelig Gud. Jeg straffer fædres skyld på børn, børnebørn og oldebørn af dem, der hader mig; **v6**  men dem, der elsker mig og holder mine befalinger, vil jeg vise godhed i tusind slægtled.

**v7**  Du må ikke bruge Herren din Guds navn til løgn, for Herren vil aldrig lade den ustraffet, der bruger hans navn til løgn.

**v8**  Husk sabbatsdagen og hold den hellig. **v9**  I seks dage må du arbejde og gøre alt, hvad du skal; **v10**  men den syvende dag er sabbat for Herren din Gud. Da må du ikke gøre noget som helst arbejde, hverken du selv eller din søn eller datter, din træl eller trælkvinde eller dine husdyr, og heller ikke den fremmede i dine byer. **v11**  For på seks dage skabte Herren himlen og jorden og havet med alt, hvad de rummer, men på den syvende dag hvilede han. Derfor har Herren velsignet sabbatsdagen og helliget den.

**v12**  Ær din far og din mor, for at du må få et langt liv på den jord, Herren din Gud vil give dig.

**v13**  Du må ikke begå drab.

**v14**  Du må ikke bryde et ægteskab.

**v15**  Du må ikke stjæle.

**v16**  Du må ikke vidne falsk mod din næste.

**v17**  Du må ikke begære din næstes hus. Du må ikke begære din næstes hustru, hans træl eller trælkvinde, hans okse eller æsel eller noget som helst af din næstes ejendom.«

**v18**  Hele folket oplevede tordenbragene og lynglimtene og hornklangen og så bjerget hyllet i røg. Da rystede de og blev stående på lang afstand,**v19**  og de sagde til Moses: »Du skal tale til os, så lytter vi; men Gud må ikke tale til os, for så dør vi.« **v20**  Men Moses sagde til folket: »I skal ikke være bange! Gud er kommet for at sætte jer på prøve, og for at I kan frygte ham, så I ikke synder.« **v21**  Mens folket blev stående på lang afstand, nærmede Moses sig mulmet, hvor Gud var.

**Eksempler på de andre 603 bud i moseloven**
(de fordeler sig over 2 og 3 Mosebog, fra 2Mos 20) <http://www.bibelselskabet.dk/brugbibelen/bibelenonline>

**2Mos 21**
v15  Den, der slår sin far eller mor, skal lide døden.
v18  Når mænd kommer op at skændes, og den ene rammer den anden med en sten eller en jordknold, og manden ikke dør af det, men dog må holde sengen, v19  da skal den, der ramte ham, gå fri af straf, hvis den anden er i stand til at stå op og gå omkring udenfor, støttet til sin stok; han skal dog yde ham erstatning for sengelejet og sørge for lægebehandling.
v20  Når en mand slår sin træl eller trælkvinde med sin stok, så de dør på stedet, skal det hævnes. v21  Men lever de en dag eller to, skal det ikke hævnes. Det er jo hans egne penge, det drejer sig om.

**2Mos 23**v19  Det bedste af den første afgrøde af din jord skal du bringe til Herren din Guds hus.
Du må ikke koge et kid i dets mors mælk.

**3Mos 18**v7  Din fars og din mors køn må du ikke blotte. Hun er din mor, du må ikke blotte hendes køn.

v22  Du må ikke have samleje med en mand, som man har samleje med en kvinde. Det er en vederstyggelighed.

v23  Du må ikke have seksuel omgang med noget dyr; du bliver uren ved det.
Ingen kvinde må byde sig til for et dyr, for at det skal parre sig med hende. Det er en skændsel.

**3Mos 19**v33  Når en fremmed bor som gæst i jeres land, må I ikke udnytte ham. v34  Den fremmede, der bor som gæst hos jer, skal være som en af landets egne, og du skal elske ham som dig selv. I var jo selv fremmede i Egypten. Jeg er Herren jeres Gud!

**Arbejdsspørgsmål:**

1. **Hvordan vil du karakterisere eksemplerne (se ovenfor)?**
2. **Hvordan vil du karakterisere en religion som er baseret på love og regler?**
3. **Kan du perspektivere moseloven og dens betydning for det israelitiske samfund til noget vi tidligere har arbejdet med?**
4. **(Åbent spørgsmål) Hvorfor tror du man har valgt at prioritere at skrive moseloven ned og inkludere den i det gamle testamente (og dermed biblen)?**